PTA-pa sterf twee maande ná huisbraakMark de Villiers. Foto: Verskaf Mark de Villiers, ŉ 43-jarige inwoner van Hesteapark in die noorde van Pretoria, is Sondag in die hospitaal dood, twee maande nadat hy tydens ŉ huisbraak in sy lies geskiet is. De Villiers is sedert die aanval in die vroeë oggendure op 10 September in die George Mukhari-hospitaal in Ga-Rankuwa behandel. Jackie Pretorius (36), De Villiers se verloofde wat tydens die aanval saam met hom in die huis was, het Dinsdag aan Maroela Media gesê hy het op 22 September in ŉ koma verval. Hy het sedertdien nie weer bygekom nie en is deur masjiene aan die lewe gehou. “Die hospitaal het my Sondagoggend om 02:00 gebel en gesê dat sy toestand verswak het,” het Pretorius gesê. “Ek het dadelik deurgery om by hom te wees.” De Villiers het die oggend tot 11:00 agt hartaanvalle gehad, en is kort daarna breindood verklaar. Hy het ook orgaanversaking gehad. Sy ma en Pretorius het daarna die moeilike besluit gemaak om die masjiene wat hom aan die lewe gehou het af te skakel. De Villiers was die broodwinner van die huis. Hy laat sy verloofde en drie dogters, Gina, Patricia en Jackie Pretorius jr. agter. Sy gesin beplan om Vrydag ŉ roudiens by die AGS-kerk in Rayton te hou. Maroela Media het vroeër berig De Villiers is in ŉ kritieke toestand na die hospitaal geneem nadat twee rowers hom en sy gesin in hul huis oorval het. Daar was glo ook twee verdagtes wat buite die huis gewag het. Die rowers het ’n skootrekenaar, twee selfone, ’n televisie en De Villiers se dokumentesak gebuit en laat spaander. Die polisie kon nie dadelik vir kommentaar bereik word nie.